Michal Palkovič

MUDr. Mgr. Michal Palkovič, PhD., MHA, MPH (* 11. jún 1974, Bratislava) je slovenský lekár – patológ a vysokoškolský pedagóg. Od mája do októbra 2023 pôsobil ako minister zdravotníctva SR v úradníckej vláde Ľudovíta Ódora. Od februára 2024 pôsobí ako predseda Úradu pre dohľad nad zdravotnou starostlivosťou.
Životopis.
V roku 1999 absolvoval Lekársku fakultu Univerzity Komenského (LF UK) ziskom titulu MUDr. v odbore všeobecné lekárstvo. V rovnakom roku začal pôsobiť ako vysokoškolský učiteľ na Ústave patologickej anatómie LF UK a Univerzitnej nemocnice v Bratislave. V roku 2002 získal atestáciu z patologickej anatómie a stal sa lekárom vykonávajúcim pitvy v Národnom ústave tuberkulózy a respiračných chorôb. Od roku 2005 pôsobil v Úrade pre dohľad nad zdravotnou starostlivosťou (ÚDZS), zo začiatku ako lekár vykonávajúci pitvy. V roku 2006 získal na Lekárskej fakulte doktorát v odbore patologická anatómia a súdne lekárstvo. Od 1. júna 2006 pôsobil v Nemocnici Staré mesto ako bioptický histopatológ. V roku 2010 získal II. atestáciu z patologickej anatómie a začal pôsobiť na Fakulte zdravotníckych vied Univerzity sv. Cyrila a Metoda.
V roku 2015 získal na Vysokej škole zdravotníctva a sociálnej práce sv. Alžbety v Bratislave Magistra verejného zdravotníctva, v rovnakom roku MHA z odboru verejné zdravotníctvo a v roku 2018 aj titul MPH.
Úrad pre dohľad nad zdravotnou starostlivosťou.
Na ÚDZS pracuje od jeho vzniku v roku 2005 pracoval postupne v rôznych pozíciách. Najprv ako sekundárny lekár, od roku 2006 ako patológ vykonávajúci pitvy a zástupca vedúceho lekára na Sasinkovej ulici, kde riadil nekropickú činnosť na Lekárskej fakulte UK v Bratislave. V roku 2020 sa stal vedúcim lekárom (obdoba primára klinického pracoviska) na patologickoanatomickom pracovisku na Sasinkovej (LF UK) a patologickoanatomickom pracovisku na Antolskej ulici. V roku 2012 sa stal riaditeľom odboru neskôr sekcie súdneho lekárstva a patologickej anatómie ÚDZS, ktorú viedol do roku 2015 a následne od roku 2017 do 31. decembra 2021. Od 1. januára 2022 bol zástupcom predsedníčky Úradu pre dohľad nad zdravotnou starostlivosťou.
V roku 2008 bol autorom a vedúcim kolektívu pre návrh, tvorbu a implementáciu modulu ePitvy. V roku 2023 mal rovnakú funkciu pri projekte ePitvy v.2.0.
V roku 2018, po novelizácii zákona č. 581/2004 Z.z., bol pri realizácii reformy výkonu prehliadok mŕtvych tiel (tzv. organizátori), ku ktorej mal vážne výhrady. V roku 2021 bol iniciátorom zmeny zákona tak, aby výkon prehliadok mŕtvych tiel bol vrátený pod ÚDZS. Od októbra 2021 na celom Slovensku prehliadky mŕtvych tiel vykonáva Úrad pre dohľad nad zdravotnou starostlivosťou, ktorý ich komplexne zabezpečuje. V tom čase bol Palkovič riaditeľ sekcie súdneho lekárstva a patologickej anatómie.
Štátny tajomník Ministerstva zdravotníctva.
Štátnym tajomníkom ministerstva zdravotníctva sa stal k 14. marcu 2023. Palkoviča vymenovala vláda po odvolaní predošlého štátneho tajomníka Róberta Babeľu. Palkoviča do funkcie navrhol vtedajší poverený premiér a zároveň poverený minister zdravotníctva, Eduard Heger. Ako štátny tajomník bol Palkovič vnímaný ako súčasť krízového manažmentu, de facto minister zdravotníctva. Premiér Heger pri Palkovičovom vymenovaní uviedol: "„Práve v dôsledku zlyhaní sme spustili režim krízových opatrení v rámci rezortu, no keďže som nezaregistroval žiadne zlepšenia zo strany manažmentu MZ, musíme urobiť nápravu.“" "„Pán Palkovič je spôsobilý byť ministrom, ale právny stav nám neumožňuje vymenovať ho za ministra, preto bude na pozícii tajomníka,“" povedal dočasne poverený premiér Eduard Heger.
Minister zdravotníctva.
12. mája 2023 prezidentka Zuzana Čaputová oznámila členov vlády Ľudovíta Ódora, Michal Palkovič bol nominovaný na ministra zdravotníctva. Palkoviča na poste vystriedala 25. októbra 2023 Zuzana Dolinková. Po odchode z funkcie ministra sa Palkovič v novembri 2023 vrátil na Úrad pre dohľad nad zdravotnou starostlivosťou, kde pôsobil ako zástupca predsedu úradu. Od februára 2024 sa stal predsedom tohto úradu, keď vo funkcii vystriedal Renátu Bláhovú.